ଦକ୍ଷ କର୍ମଚାରୀ ଯେ କୌଣସି ସଂସ୍ଥା ପାଇଁ ମୁଲ୍ୟବାନ ସମ୍ବଳ ହୋଇଥାଆନ୍ତି । ଏଭଳି କର୍ମଚାରୀ ଚାକିରି ଛାଡିବା ଏକ ସଂସ୍ଥା ପାଇଁ କ୍ଷତିକାରକ ସାବ୍ୟସ୍ତ ହୁଏ । ତେଣୁ ନିଯୁକ୍ତିଦାତାମାନେ ଉପଯୁକ୍ତ ପ୍ରୋତ୍ସାହନ ଓ ସୁବିଧା ସୁଯୋଗ ଦେଇ ନିଷ୍ଟାର ସହ ଡାଇତ୍ବ ସମ୍ପାଦନ କରୁଥିବା କର୍ମଚାରୀଙ୍କୁ ସନ୍ତୁଷ୍ଟ ରଖିବା ଉଚିତ ।
ବିଶେଷକରି ଟେଲିକମ୍, ଫାଇନାନ୍ସ, କୋରିୟର, କାର୍ଗୋ, ଗଣମାଧ୍ୟମ, ସୂଚନା ପ୍ରଯୁକ୍ତି (ଆଇ ଟି), ହୋଟେଲ ଶିଳ୍ପ ଓ ଅନ୍ୟ ସେବା କ୍ଷେତ୍ରରେ ମାନବ ସମ୍ବଳ (ଏଚଆର୍) ଅଧିକାରୀମାନଙ୍କ ପାଇଁ ନିଯୁକ୍ତି ଓ ନିବୃତ୍ତି ମଧ୍ୟରେ ଭାରସାମ୍ୟ ରକ୍ଷା କରିବା କଷ୍ଟକର ହୋଇଥାଏ । କାରଣ ଅନେକ ସମୟରେ କ୍ୟାରିୟର ଅଭିବୃଦ୍ଧି ପାଇଁ ଯଥେଷ୍ଟ ସୁଯୋଗ ପାଇ ନ ଥିବା କର୍ମଚାରୀମାନେ ଚାକିରି ଛାଡି ଦିଅନ୍ତି । ସେହିପରି କାର୍ଯ୍ୟଭାର ମୁତାବକ ବେତନ ପାଉ ନ ଥିବା କର୍ମଚାରୀମାନେ ମଧ୍ୟ ସଂସ୍ଥା ବଦଳାଇବାକୁ ବାଧ୍ୟ ହୁଅନ୍ତି । ବଜାର ମାନ୍ଦାବସ୍ଥାରେ ଥିବାବେଳେ ଯଦି ଏକ କମ୍ପାନୀରେ ଏସବୁ କାରଣ ଯୋଗୁଁ ସ୍ବାଭାବିକଠାରୁ ଅଧିକ କର୍ମଚାରୀ ଚାକିରି ଛାଡନ୍ତି, ତାହା ନିଯୁକ୍ତିଦାତାଙ୍କ ପାଇଁ ଏକ ବଡ ପ୍ରଶ୍ନବାଚୀ ଠିଆ କରିଥାଏ । ଏଭଳି ସ୍ଥିତିରେ କୁହାଯାଇପାରେ ଯେ, କମ୍ପାନୀର କାର୍ଯ୍ୟଶୈଳୀରେ କେଉଁଠି ନା କେଉଁଠି ତ୍ରୁଟି ରହିଛି । ହୁଏତ ମ୍ୟାନେଜମେଣ୍ଟ କର୍ମଚାରୀଙ୍କଠାରୁ ଅବାସ୍ତବ ଆଶା କରୁଥାଇପାରେ କିମ୍ବା ଏଚ୍ଆର ନୀତି ଆୟୋଜିକ ହୋଇଥାଇପାରେ ।
କର୍ମଚାରୀ ଚାକିରି ଛାଡିବା ପାଇଁ ମନ ବଳାଇବାର ଆହୁରି ବହୁ କାରଣ ରହିଥାଏ । ଯେଉଁଥିପାଇଁ ହାତରେ ବିକଳ୍ପ ନିଯୁକ୍ତି ସୁଯୋଗ ନ ଥାଇ ମଧ୍ୟ ଅନେକ କର୍ମଚାରୀ କମ୍ପାନୀ ଛାଡିବା ପାଇଁ ବାଧ୍ୟ ହୁଅନ୍ତି । ଏହା କର୍ମଚାରୀଙ୍କ ସହ କମ୍ପାନୀ ପାଇଁ ମଧ୍ୟ କ୍ଷତିକାରକ ହୋଇଥାଏ । ଏହାକୁ ଦୃଷ୍ଟିରେ ରଖି ମ୍ୟାନେଜମେଣ୍ଟ ସର୍ବଦା ପରିଶ୍ରମୀ ଓ ଦକ୍ଷ କର୍ମଚାରୀମାନଙ୍କୁ ସନ୍ତୁଷ୍ଟ ରଖିବା ପାଇଁ ଉଦ୍ୟମ କରିବା ଉଚିତ । ହେଲେ ଆଶ୍ଚର୍ଯ୍ୟର ବିଷୟ ଯେ, ଅନେକ କମ୍ପାନୀରେ ଏପରି କରାଯାଇ ନ ଥାଏ । ଏଥିପାଇଁ ଅନେକ କର୍ମଚାରୀ ବଡ ସଂସ୍ଥା ଛାଡି ଛୋଟ ସଂସ୍ଥାକୁ ଯିବାକୁ ମଧ୍ୟ ପଛାନ୍ତି ନାହିଁ । ସେମାନେ ମ୍ୟାନେଜମେଣ୍ଟର ବ୍ୟବହାର ଓ କାର୍ଯ୍ୟ ଚାପରେ ଅତିଷ୍ଟ ହୋଇ ଏଭଳି ନିଷ୍ପତ୍ତି ନେବାକୁ ବାଧ୍ୟ ହୁଅନ୍ତି ।
ବେତନ କର୍ମଚାରୀଙ୍କ କମ୍ପାନୀ ଛାଡିବାର ଏକମାତ୍ର କାରଣ ହୋଇ ନ ଥାଏ । ଅନେକ କ୍ଷେତ୍ରରେ ନିଯୁକ୍ତିଦାତାଙ୍କ ବ୍ୟବହାର, ଅବହେଳା ଓ କମ୍ପାନୀର କାର୍ଯ୍ୟ ପରିବେଶରେ ଅଣନିଶ୍ବାସୀ ହୋଇ କର୍ମଚାରୀ ଚାକିରି ଛାଡିବା ପାଇଁ ଉଦ୍ୟତ ହୋଇଥାଆନ୍ତି । ତେଣୁ ନିଯୁକ୍ତିଦାତା କର୍ମଚାରୀମାନଙ୍କ ଅଭାବ ଅସୁବିଧାକୁ ଧ୍ୟାନରେ ରଖିବା ଉଚିତ । କାରଣ ନିଯୁକ୍ତିଦାତା ଓ କର୍ମଚାରୀଙ୍କ ମଧ୍ୟରେ ଉତ୍ତମ ସମ୍ପର୍କ ରଖିବା ଉଭୟଙ୍କ ପାଇଁ ଭଲ ହୋଇଥାଏ । ସେମାନଙ୍କ ମଧ୍ୟରେ ସୌନ୍ଦର୍ଜ୍ୟପୂର୍ଣ୍ଣ ସମ୍ପର୍କ ଓ ଯୋଗାଯୋଗ ନ ରଖିଲେ, ଭୁଲ ବୁଝାମଣା ସୃଷ୍ଟି ହୁଏ । ଆରମ୍ଭରୁ ଏହାର ସମାଧାନ ବାହାର ନ କରାଗଲେ, ସମ୍ପର୍କ ଧୀରେ ଧୀରେ ତୁଟିଯାଏ । ତା' ପରେ କର୍ମଚାରୀ ଅନାଗ୍ରହ ସହ କାର୍ଯ୍ୟ କରି କମ୍ପାନୀ ବଦଳାଇବାକୁ ସୁଯୋଗ ଖୋଜନ୍ତି ।
ଯଦିଓ ସମସ୍ତଙ୍କୁ ଖୁସି ରଖିବା କିମ୍ବା ସେମାନଙ୍କ ଦାବି ପୂରଣ କରିବା ସମ୍ଭବ ନୁହେଁ, ନିଯୁକ୍ତିଦାତାମାନେ କର୍ମଚାରୀଙ୍କୁ ସାଧ୍ୟମତେ ସନ୍ତୁଷ୍ଟ ରଖିବାକୁ ଚେଷ୍ଟା କରିବା ଉଚିତ । ଧ୍ୟାନ ରଖନ୍ତୁ ଯେ, ନିଜ ନିଯୁକ୍ତିଦାତାଙ୍କ ସହ ସନ୍ତୁଷ୍ଟ ଥିବା କର୍ମଚାରୀମାନେ ଅନେକ ସମୟରେ ଅନ୍ୟ କମ୍ପାନୀଙ୍କ ଅଧିକ ବେତନ ଅଫରକୁ ମଧ୍ୟ ପ୍ରତ୍ୟାଖ୍ୟାନ କରିଦିଅନ୍ତି । ଏହା ହୃଦୟଙ୍ଗମ କରି ନିଯୁକ୍ତିଦାତାମାନେ ସେମାନଙ୍କ କର୍ମଚାରୀଙ୍କୁ ଖୁସି ରଖିବା ପାଇଁ କେତେକ ପନ୍ଥା ଅନୁସରଣ କରିବା ଆବଶ୍ୟକ ।
କେତେକ କର୍ମଚାରୀଙ୍କ ପାଖରେ ଅନେକ ଲୁକାୟିତ ପ୍ରତିଭା ରହିଥାଏ । ତାହାକୁ ପୂର୍ଣରୂପେ ପରିସ୍ତୃତ କରାଇବା ନିଯୁକ୍ତିଦାତାଙ୍କ ଦାଇତ୍ବ । କର୍ମଚାରୀଙ୍କ ସକାରାତ୍ମକ ପଦକ୍ଷେପ ଓ ପଦର୍ଶନକୁ ପ୍ରଶଂସା କରି ସେମାନଙ୍କ ଅନ୍ତର୍ନିହିତ ଦକ୍ଷତାର ପ୍ରତିଫଳନ କରାଇହେବ । ଏହା ଦ୍ବାରା ମଧ୍ୟ କର୍ମଚାରୀ କମ୍ପାନୀ ଓ ନିଯୁକ୍ତିଦାତାଙ୍କୁ ପସନ୍ଦ କରିବେ ।
ଅସନ୍ତୁଷ୍ଟ କର୍ମଚାରୀଙ୍କୁ ଖୁସି କରିବାର ଅନ୍ୟ ଏକ ବାଟ ହେଉଛି ଆର୍ଥିକ ପ୍ରୋତ୍ସାହନ । ଏହା ଦ୍ବାରା ସେମାନେ କମ୍ପାନୀରେ ରହିବାକୁ ଆଗ୍ରହୀ ହେବେ ।
ଧର୍ମ, ଜାତି, ବୟସ ଓ ଲିଙ୍ଗଗତ ପ୍ରଭେଦ ନ କରି ସବୁ କର୍ମଚାରୀଙ୍କୁ ସମାନ ସୁଯୋଗ ଦିଆଗଲେ ସେମାନଙ୍କ କାର୍ଯ୍ୟଦକ୍ଷତା ବୃଦ୍ଧି ପାଇବ । ପାତର ଅନ୍ତରର ଶିକାର ନ ହେଉଥିବାରୁ ସେମାନେ କମ୍ପାନୀକୁ ଭଲ ପାଇବେ ।
ପଦବୀ ଓ ପଦର୍ଶନୀକୁ ଭିତ୍ତିକରି ପ୍ରତ୍ୟେକ କର୍ମଚାରୀଙ୍କ ପଦୋନ୍ନତି ଓ ବେତନ ବୃଦ୍ଧି କରାଯିବା ଉଚିତ । ନିଯୁକ୍ତିଦାତା କାହାରି ପ୍ରତି ପକ୍ଷପାତିତା କଲେ ଅନ୍ୟ କର୍ମଚାରୀମାନେ ଅସନ୍ତୁଷ୍ଟ ହୁଅନ୍ତି ।
ଗମ୍ଭୀର ମାହୋଲ କର୍ମଚାରୀମାନଙ୍କୁ କାର୍ଯ୍ୟପ୍ରତି ନିରୂତ୍ସାହିତ କରିଥାଏ । ତେଣୁ ନିଯୁକ୍ତିଦାତା କର୍ମଚାରୀମାନଙ୍କୁ ପ୍ରଫୁଲିତ କରିବା ପାଇଁ କାର୍ଯ୍ୟ।ଳୟରେ ସମୟ ସମୟରେ ପାର୍ଟି ଆୟୋଜନ କରିବା ଉଚିତ ।
ନିଯୁକ୍ତିଦାତା କର୍ମଚାରୀଙ୍କ ପାଇଁ ପିତୃତୁଲ୍ୟ ହୋଇଥାଆନ୍ତି । ସେ କର୍ମଚାରୀଙ୍କ ଦୁଃଖ ସମୟରେ ସାହା ହୋଇ ଠିଆ ହେବା ଉଚିତ । ଏହାଦ୍ବାରା କର୍ମଚାରୀମାନେ ତାଙ୍କୁ ସମ୍ନାନ କରିବେ ଓ କମ୍ପାନୀ ଛାଡିବାକୁ ମନ ବଳାଇବେ ନାହିଁ ।
ନିଯୁକ୍ତିଦାତା କର୍ମଚାରୀମାନଙ୍କ ବିଶ୍ବାସଭାଜନ ହୁଅନ୍ତୁ । ଏଥିସହିତ ସେମାନଙ୍କ ମନରେ ଏଭଳି ଭାବନା ଜାଗ୍ରତ କରନ୍ତୁ ଯେ,ସେମାନେ କମ୍ପାନୀକୁ ନିଜର ଭାବିବେ । ଏହା ଦ୍ବାରା ସେମାନେ କମ୍ପାନୀ ସହିତ ଓତପ୍ରୋତ ଭାବେ ଜଡିତ ରହି କାର୍ଯ୍ୟ କରିବେ ।
ବହୁ' ସର୍ବେକ୍ଷଣରୁ ଜଣାଯାଇଛି ଯେ, କମ୍ପାନୀ କେବଳ ନାମିକୀ ବଡହୋଇଥିଲେ ତାହା କର୍ମଚାରୀଙ୍କୁ ଧରି ରଖିବାକୁ ସକ୍ଷମ ହୋଇ ନ ଥାଏ । ଅଧିକାଂଶ କର୍ମଚାରୀ ସ୍ବାଧୀନତା ଓ କ୍ୟାରିୟର ଅଗ୍ରଗତି ସୁଯୋଗ ପ୍ରଦାନ କରୁଥିବା କମ୍ପାନୀରେ ରହିବାକୁ ପସନ୍ଦ କରନ୍ତି ।
Roll over stars then click to rate.
© 2006-2019 C-DAC.All content appearing on the vikaspedia portal is through collaborative effort of vikaspedia and its partners.We encourage you to use and share the content in a respectful and fair manner. Please leave all source links intact and adhere to applicable copyright and intellectual property guidelines and laws.
